Weskus-boer agter tralies ná voorval op plaas(Argieffoto: Anja van der Merwe) ’n Boer van Trawal aan die Weskus word van ontvoering en aanranding aangekla, nadat hy na bewering ’n tienermeisie (14) op sy plaas in burgerlike inhegtenisneming geplaas het. Sy het glo groente gesteel. Die boer – wat die afgelope week in aanhouding is – se vrou is intussen óók as beskuldigde by die saak gevoeg. Sy word van aanranding aangekla, maar is nie in aanhouding nie. Kol. Andrè Traut, Wes-Kaapse polisiewoordvoerder, sê die boer (58) is op 1 September in hegtenis geneem in verband met ’n voorval wat hom einde verlede maand op ’n plaas in die omgewing van Trawal naby Klawer afgespeel het. “Daar word beweer dat die verdagte die slagoffer in sy voertuig gelaai het nadat sy op sy plaas gekonfronteer is.” Volgens die gemeenskapsveiligheidsvoorsitter van Trawal, wat verkies het om anoniem met Maroela Media te gesels, het die boer die betrokke dag op ’n groep kinders afgekom wat groente gesteel het. Die groep kinders, onder wie die tienermeisie, het vir hom weggehardloop. “Die meisie het die riete ingehardloop. Die boer het haar teruggeroep en sy het uitgekom.” Die tiener het toe na bewering aangedui dat sy haar makkers aan die boer sal uitwys voordat sy glo in burgerlike inhegtenisneming geplaas is. Die strafregtelike aanklagte spruit uit dié beweerde burgerlike inhegtenisneming. Die boer sal na verwagting Donderdag weer in die hof verskyn. Die staat staan tans borgtog teen, sê Eric Ntabazalila, woordvoerder vir die Nasionale Vervolgingsgesag (NVG). Die gemeenskapsveiligheidsvoorsitter sê nou die boeregemeenskap is baie bekommerd oor die boer se vrou wat alleen op die plaas is terwyl hy in aanhouding is.